b'\n_START_ARTICLE_\nForbrukerr\xc3\xa5det\n_START_SECTION_\nForbrukerpolitikk\n_START_PARAGRAPH_\nForbrukerpolitikk er Forbrukerr\xc3\xa5dets aktive arbeid med \xc3\xa5 p\xc3\xa5virke myndigheter, organisasjoner og n\xc3\xa6ringsliv i en forbrukervennlig retning. Dette fors\xc3\xb8kes oppn\xc3\xa5dd gjennom dialog, p\xc3\xa5virkningsarbeid og utredninger. Det politiske arbeidet er rettet mot omr\xc3\xa5der som har stor \xc3\xb8konomisk konsekvens for forbrukerne, hvor forbrukertilfredsheten er lav og muligheten til \xc3\xa5 p\xc3\xa5virke hele bransjer er stor. I_NEWLINE_noen tilfeller er ikke regelverket godt nok, og da jobber Forbrukerr\xc3\xa5det politisk med \xc3\xa5 styrke det_NEWLINE_rettslige forbrukervernet. I andre tilfeller g\xc3\xa5r arbeidet ut p\xc3\xa5 \xc3\xa5 p\xc3\xa5virke hvordan konkurransesituasjon og markeder fungerer. De prioriterte politikkomr\xc3\xa5dene er mat og handel, bolig, digitale tjenester, finans og offentlige tjenester.\n_START_SECTION_\nSammenligningstjenester\n_START_PARAGRAPH_\nForbrukerr\xc3\xa5dets markedsportaler finansportalen.no, hvakostertannlegen.no og str\xc3\xb8mpris.no har som m\xc3\xa5l \xc3\xa5 gi forbrukere korrekt, oppdatert og sammenlignbar informasjon om produkter og tjenester f\xc3\xb8r kj\xc3\xb8psbeslutning. Dette ut fra et syn om at pris- og kvalitetsbevisste forbrukere bidrar til \xc3\xb8kt konkurranse, riktige priser og effektivitet i \xc3\xb8konomien. N\xc3\xb8ytral informasjon gjennom offentlige portaler skal dessuten gj\xc3\xb8re det vanskeligere for tilbyderne \xc3\xa5 utnytte forbrukernes manglende kunnskap. P\xc3\xa5 finansportalen.no kan forbrukere sammenligne tilbud i markedet innen bank, forsikring, investering og pengeoverf\xc3\xb8ringstjenester til utlandet. Hvakostertannlegen.no gir forbrukere sammenlignbare priser p\xc3\xa5 tannlegebehandlinger og informasjon om forbrukerrettet tannhelse.\n_START_SECTION_\nHistorie\n_START_PARAGRAPH_\nForbrukerr\xc3\xa5det ble opprettet i 1953 for \xc3\xa5 gi myndighetene r\xc3\xa5d p\xc3\xa5 vegne av forbrukerne. Forbrukerr\xc3\xa5det gav tidligere ut Forbrukerrapporten. Bladet utkom f\xc3\xb8rste gang i 1958. Det var medlem av Den Norske Fagpresses Forening. Bladet ble lagt ned vinteren 2010, etter 52 \xc3\xa5r i drift.\n_START_SECTION_\nForbruker Europa\n_START_PARAGRAPH_\nForbruker Europa er det norske kontoret i det europeiske nettverket av forbrukerkontorer (The European Consumer Centre Network). Forbruker Europa gir gratis  informasjon og veiledning til norske forbrukere om rettigheter og plikter ved handel over landegrensene i EU og p\xc3\xa5 Island, og gj\xc3\xb8r p\xc3\xa5 denne m\xc3\xa5ten det tryggere for forbrukere \xc3\xa5 handle i andre EU/E\xc3\x98S- land. I tillegg veileder kontoret ogs\xc3\xa5 forbrukere fra andre EU/E\xc3\x98S-land om klager vedr\xc3\xb8rende varer og tjenester som er bestilt fra Norge eller kj\xc3\xb8pt under bes\xc3\xb8k i Norge.'